Tora Berger er VM-dronningen – NRK Sport – Sportsnyheter, resultater og sendeplan
Før mesterskapet snakket alle om hjemmehåpet Magdalena Neuner (25), i stedet er det Tora Berger (30) som står igjen som VM-dronningen.
Nå er det bare Liv Grete Skjelbred Poirée som har flere VM-gull av kvinnene enn Tora Berger. Her er hun etter seieren på VMs fellesstart.
Publisert 11.03.2012, kl. 18.38
Tora Berger med VM-gullet etter fellesstarten.
Etter gullet på søndagens fellesstart ville alle vite om hun trodde på et så bra mesterskap.
– Jeg håpet på et par bra løp og et gull, sier Berger.
Totalt ble det tre gull på henne og to på Magdalena Neuner.
– Det jo artig å slå disse lokale, gliser 30-åringen og tenker på den tyske yndlingen.
Les også: Bjørndalen: – Skiskytingen trener sånne som Neuner
Les også: Ladet opp med Flatland-grovis
Dette skulle bli Neuners VM. Hjemmepublikumet håpet på seks gull, selv sa hun at målet var seks medaljer.
I stedet ble det Toras VM.
– Alt i alt er det i overkant av hva jeg drømte om, sier Berger søndag kveld.
Hun er tydelig sliten etter to uker med konkurranser.
Lørdag «tømte hun formen» på siste etappe og sikret bronse på VM-stafetten. Søndagens løp var blytungt, men likevel holdt hun franske Marie Laure Brunet (sølv) og den finske treningsvenninnen Kajsa Mäkäräinen (bronse) bak seg.
Neuner endte helt nede på 10. plass.
– Ut i fra det som har skjedd tidligere i vinter skulle det ikke vært slik. men hun (Neuner) har hatt et fryktelig press på seg, så det er tross alt imponerende det hun har prestert, sier VM-dronningen om Neuner.
Den tyske skiskytterstjernen ledet verdenscupen suverent før VM og lettet presset på utfordrerne, blant dem Berger.
– Presset på meg har vel vært litt i bakleksa. Jeg har fått ro til å prestere, sier damen fra Lesja.
Nå reiser hun sammen med resten av skiskyttersirkuset til Russland for å avslutte sesongen i Khanty-Mansiysk.